Након капитулације краљевине Југославије 1941, с групом шибенских омладинаца из војних објеката извукао је више пушака, пиштоља, бомби, нешто муниције и два пушкомитраљеза. У борбу је отишао с Првим шибенским партизанским одредом који је окупио тридесет једног борца и кренуо је с брда Писак 12. августа 1941. према Босни. Половином 1942. године, Штаб 4. оперативне зоне поставио га је за политичког комесара батаљона „Старац Вујадин“, а почетком 1943. године за политичког комесара Треће далматинске бригаде. Пошто је ова бригада претрпела велике губитке током битке на Сутјесци, она је расформирана, а њено људство једним делом упућено у Другу далматинску бригаду. Био је политички комесар, а затим заменик политичког комесара Првог батаљона Друге далматинске бригаде.